ભાજપ રાષ્ટ્રીય અધ્યક્ષ અમિત શાહે ભરૂચના વાગરામાં રવિવારે જનસભાનું સંબોધન કર્યું હતું. તેમણે અહીં કોંગ્રેસ પર પ્રહારો કરતાં કહ્યું હતું કે, 'કોઇ એક સરકાર પરિવાર બનાવવા માટેની ચૂંટણી નથી આ, 2017ની ચૂંટણી નરેન્દ્ર મોદીએ ચાલુ કરેલ વિકાસયાત્રા અવિરત ચાલુ રહે એ માટેની ચૂંટણી છે. કોંગ્રેસવાળા રોજ નવા કપડા પહેરીને નીકળી પડે છે. હું એમને પૂછું છું કે, તમારો ચૂંટણી લડવાનો મુદ્દો શું છે? જાતિવાદ, વંશવાદ? કોના નેતૃત્વમાં ચૂંટણી લડવા નીકળ્યા છો? ના નેતા છે, ના નીતિ છે, એક ટોળું ભેગું કરીને સરકાર બનાવવા નીકળ્યા છે. રાહુલ બાબા હમણાં ગુજરાતના આંટા બહુ મારે છે. ગુજરાતનો વિકાસ શું થયો એનો હિસાબ રાહુલજી નરેન્દ્ર મોદી પાસે માંગે છે. અમે ભાજપના કાર્યકર્તાઓ જનાદેશ લેવા જઇએ ત્યારે મિનિટે મિનિટનો હિસાબ લઇને જઇએ છીએ. તમારે જાણવું છે, ભાજપે શું કર્યું? પણ પહેલા હું એમની પાસે હિસાબ માંગી લઉં.'